13-åring tvunget til å lokke berusede menn med sex
Jenta var sammen med moren og den 20 år gamle broren sin i et reisefølge med rumenske sigøynere i Sverige høsten 2010. Moren og broren skal ha truet henne til å være lokkedue. De skal også ha truet henne til å tigge og stjele. De to benekter påstandene fra 14-åringen. BAKGRUNN: Seks sigøynere tiltalt for menneskehandelI et politiavhør i Bergen 16. februar i år fortalte jenta at hun var sammen med moren sin da de traff en gutt på gata i en svensk by. Moren tilbød datteren til gutten mot penger, men hadde også instruert datteren om hvordan hun skulle opptre. - Jeg gikk med gutten. Så sa jeg plutselig at jeg måtte på toalettet og så stakk jeg av. Utenfor ventet de andre, forteller jenta i avhøret, som ble avspilt på tredje dag av rettssaken i Bergen. Hun forklarte at dette var en vanlig metode for å lure berusede menn, og at to av de andre mindreårige jentene som er ofre i saken ble brukt på samme måte flere ganger. Seks sigøynere fra Romania er tiltalt for menneskehandel fordi de skal ha truet 14-åringen og tre andre mindreårige jenter til å stjele, selge gull og tigge både i Sverige og Norge i flere år til de ble pågrepet høsten 2010. Flere er også tiltalt for voldtekt eller seksuelt misbruk av mindreårige både i Sverige, Norge og Romania.Den nå 14 år gamle jenta ble tatt hånd om av barnevernet i Sverige etter at hun ble pågrepet for butikktyveri. Hun bor nå i fosterhjem i Sverige, og har forklart seg i lange avhør hos politiet i Bergen om det hun har vært utsatt for. Tirsdag fikk retten se et avhør på video der hun fortalte at hun var tvangsgiftet tre ganger i Romania fra hun fylte elleve år. Etter at hun var gift, ble hun voldtatt med flere menn til stede. Hennes mor er tiltalt for medvirkning til voldtektene. Onsdag ble det vist et avhør tatt opp for kort tid siden. Her forteller 14-åringen detaljert om opplevelsene i Sverige.Jenta forteller at reisefølget solgte gull, stjal i butikker og tigget for å skaffe penger. Både 14-åringen og de tre andre mindreårige jentene i saken måtte være med på dette. 14-åringen forteller at hun ble slått av moren og broren når hun ikke ville selge smykker. Hun sier også at det hendte de nektet henne mat. - Jeg ble slått veldig hardt. Jeg ble slått med sko i hodet noen ganger, sier hun og forteller at slagene førte til både blåmerker og blødninger.Moren, broren og de fire andre sigøynerne kan få lange fengselsstraffer. De avviser all skyld, avviser anklagene fra 14-åringen og mener rettssaken er et angrep på romanikulturen. - Min klient tilbakeviser det søsteren påstår. Han mener hun forklarer seg slik fordi hun nå bor bra i Sverige og tror det er denne forklaringen politiet ønsker å høre, sier advokat Paal Berg Helland som forsvarer den 20 år gamle broren. Hver av de seks tiltalte stiller med egen advokat mens de fire jentene er representert ved fire bistandsadvokater. Det skal føres 136 vitner i saken som skal pågå til juni.
Den 14 år gamle jenta som er et hovedvitne i menneskehandelssaken i Bergen forteller at hun i et tilfelle måtte opptre som lokkedue og late som hun solgte sex mens familien var i Sverige. Da var hun 13 år.